Regionsudvalgets udtalelse om "Kommissionens forslag til Europa-Parlamentets og Rådets afgørelse om vedtagelse af et flerårigt program (2004-2006) for effektiv integrering af informations- og kommunikationsteknologi (ikt) i uddannelses- og erhvervsuddannelsessystemerne i Europa (eLEARNING-programmet)"

(2003/C 244/09)

REGIONSUDVALGET HAR -

under henvisning til Kommissionens forslag til Europa-Parlamentets og Rådets afgørelse om vedtagelse af et flerårigt program (2004-2006) for effektiv integrering af informations- og kommunikationsteknologi (ikt) i uddannelses- og erhvervsuddannelsessystemerne i Europa (e-learning-programmet) (KOM(2002) 751 endelig - 2002/0303 (COD)),

under henvisning til Rådets beslutning af 22. januar 2003 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til formandens beslutning af 26. juni 2002 om at henvise det forberedende arbejde til Underudvalget for Kultur og Uddannelse,

under henvisning til formandens beslutning af 28. februar 2003 om i medfør af forretningsordenens artikel 40, stk. 2, at udpege Risto Ervelä, formand for kommunalbestyrelsen i Sauvo og formand for Egentliga Finlands förbunds landskapsfullmäktige (FIN/ELDR), til hovedordfører -

på den 49. plenarforsamling den 9.og 10. april 2003 (mødet den 10. april) enstemmigt vedtaget følgende udtalelse.

1. Regionsudvalgets synspunkter

Regionsudvalget

1.1. mener, at en kreativ og innovativ anvendelse af informations- og kommunikationsteknologien vil styrke kvaliteten i de europæiske uddannelsessystemer, og at Kommissionens forslag til et flerårigt e-learning-program er et vigtigt element i denne udvikling;

1.2. gør opmærksom på de regionale og lokale myndigheders vigtige rolle i forbindelse med undervisning og uddannelse, og ser disse myndigheders tætte inddragelse i gennemførelsen af programmet som en forudsætning for at nå målene;

1.3. understreger, at alle studerende og uddannelsesinstitutioner skal kunne udnytte mulighederne i informationssamfundet, men at dette vanskeligt lader sig gøre i regioner med særlige udfordringer af geografisk eller strukturel karakter (navnlig isolerede og ultraperifere regioner) og regioner med utilstrækkelig infrastruktur, begrænsede midler til installering og vedligeholdelse og ulige adgang til information;

1.4. konstaterer, at der er betydelige regionale og lokale forskelle i Europa for så vidt angår udbuddet af telekommunikationstjenester, hvilket også skaber forskelle - eller øger de eksisterende forskelle - i forbindelse med gennemførelsen af programmets mål;

1.5. mener, at de tiltrædende landes mulighed for at deltage i programmet, allerede inden de optages, på udmærket vis understøtter udvidelsens generelle mål;

1.6. konstaterer, at samarbejde mellem forskellige aktører på græsrodsniveau (regionale og lokale myndigheder, ngo'er, virksomheder m.v.) spiller en central rolle i forbindelse med gennemførelsen af programmets mål;

1.7. understreger, at erhvervelse af færdigheder, der kan bruges i arbejdslivet, er et af de centrale mål med al uddannelse, hvorfor der kræves et nært samarbejde mellem uddannelsesinstitutioner og virksomheder, eftersom kravene til færdigheder hastigt ændres i et videnssamfund, hvor kunnen står helt centralt;

1.8. mener, at man under skabelsen af et nyt indlæringsmiljø bør være særlig opmærksom på indholdsproduktion og indlæringskvalitet uden at glemme uddannelsens humanistiske mål og vigtigheden af, at mennesker mødes;

1.9. understreger, at informations- og kommunikationsteknologiens anvendelse i undervisningen og undervisning i anvendelse af den pågældende teknologi er to forskellige ting, og finder Kommissionens forslag begrebsmæssigt uklart på dette punkt;

1.10. mener, at programmet i den foreslåede udformning nødvendigvis må nedbryde grænserne mellem uddannelse og erhvervsuddannelse, og understreger, at dette ud over et partnerskab mellem de regionale og lokale myndigheder kræver en ny type samarbejde mellem de forskellige uddannelsestrin, voksenuddannelserne og erhvervslivet.

1.11. mener, at de aktioner, Kommissionen foreslår (bekæmpelse af it-kløften, virtuelle europæiske universitetscampusser samt skolepartnerskaber via internettet), svarer til de indsatsområder, Regionsudvalget tidligere har foreslået;

1.12. konstaterer, at de midler, der er øremærket til programmets gennemførelse, er utilstrækkelige i forhold til målene;

1.13. finder det vigtigt, at programmet har nogle klare mål, der kontrolleres og vurderes, men understreger, at evalueringen ikke må blive unødigt udgiftstung eller administrationskrævende;

1.14. gør opmærksom på, at øget anvendelse af informations- og kommunikationsteknologi i uddannelsessystemet ikke er nok til at sikre høj kvalitet i undervisningen, og blot er ét middel af flere;

1.15. støtter programmets mål om at tilbyde virtuel mobilitet som et alternativ, der er tilgængeligt for alle, som af forskellige grunde ikke kan gøre brug af den rigtige mobilitet, og mener, at programmet på dette punkt udmærket supplerer EU's øvrige uddannelses- og ungdomsprogrammer.

2. Særlige bemærkninger fra Regionsudvalget

Regionsudvalget

2.1. mener, at der under gennemførelsen af programmet bør tages hensyn til de regionale og lokale myndigheders centrale rolle i forbindelse med bekæmpelse af udstødning i informationssamfundet, og håber på støtte til denne indsats fra de forskellige beslutningsniveauer;

2.2. konstaterer, at godt undervisningsmateriale ofte er kulturspecifikt, og at programmet derfor også bør omfatte støtte til indholdsproduktion i små sprogområder, eftersom produktion af undervisningsmateriale i digital form sjældent er økonomisk rentabel;

2.3. finder det vigtigt som forudsætning for bekæmpelse af udstødelse, at man under programmets gennemførelse er opmærksom på behovet for at udvikle brugervenlig hard- og software til alle typer brugere;

2.4. håber, at programmet væsentligt vil fremme anvendelsen af open source-produkter på uddannelsesområdet;

2.5. mener, at e-learning-programmet på den ene side og dokumentet vedrørende de fremtidige målsætninger for de europæiske uddannelsessystemer og opfølgningsprocessen i tilknytning hertil på den anden side klart skal understøtte hinanden;

2.6. håber, at man i programmet ud over Bologna-processen vedrørende videregående uddannelser også vil tage hensyn til København-processen vedrørende de faglige uddannelser;

2.7. forslår en så fleksibel gennemførelse af programmet, at det bliver muligt at støtte og stimulere det relevante udviklingsarbejde, der befinder sig i forskellige faser og fremskrider på forskellig måde i de enkelte medlemsstater;

2.8. mener, at programmet, hvis man skal nå målene, bør udvides hurtigst muligt, så det også kommer til at omfatte grundskoleundervisning;

2.9. understreger, at e-learning i lyset af målsætningerne vedrørende livslang læring bør være tilgængeligt også uden for uddannelsesinstitutionerne - overalt, hvor mennesker færdes;

2.10. kræver, at børns og unges sociale, personlige og etiske modning også tilgodeses i dag, hvor internettet er en realitet, og at skadeligt indhold bekæmpes effektivt;

2.11. mener, at e-learning-programmet bør garantere Europas kulturelle og sproglige mangfoldighed;

2.12. præciserer, at samarbejde og koordinering med EU's øvrige uddannelsesprogrammer er en absolut nødvendighed, hvis man skal undgå overlapning, og hvis programmerne på en hensigtsmæssig måde skal supplere hinanden;

2.13. finder det vigtigt, at man vha. informations- og kommunikationsteknologi udvikler metoder til fjernundervisning af høj kvalitet, hvilket også vil gøre det muligt at udvide uddannelsestilbuddet i regioner og kommuner, hvor det ellers vil være for dyrt eller vanskeligt, dvs. navnlig i isolerede og ultraperifere regioner;

2.14. håber, at e-learning-programmet kan udvides til at omfatte grænseoverskridende venskabsskole-virksomhed i områder, der i dag - men også efter udvidelsen - ligger uden for EU's grænser;

2.15. finder det vigtigt, at lærere og andre undervisere i forbindelse med indholdsproduktion og e-learning ikke blot opfattes som brugere, men som medudviklere af ressourcerne, og mener, at man bør lægge særlig vægt på såvel lærerstuderendes som fungerende læreres it-uddannelse og på pædagogisk anvendelse af digitalt undervisningsmateriale;

2.16. mener, at digitalt undervisningsmateriale for at lette anvendelsen bør indeholde fyldestgørende pædagogiske anvisninger til lærerne;

2.17. finder det vigtigt, at programmets ressourcer målrettes mod de mest virkningsfulde og strategisk set vigtigste aktioner med særlig vægt på innovative pædagogiske handlingsmodeller;

2.18. mener, at man i evalueringen bør lægge vægt på den merværdi, som informations- og kommunikationsteknologien giver i undervisningen, og håber, at man vil kunne udnytte resultaterne fra programmets midtvejsevaluering i forbindelse med fastlæggelse af struktur og indhold i EU's uddannelses- og ungdomsprogrammer (f.eks. Leonardo da Vinci og Sokrates) efter 2006;

2.19. understreger, at aktiviteterne vedrørende skolepartnerskaber via internettet ikke blot kræver støtte til informations- og kommunikationsteknologi og virtuel mobilitet, men også til praktisk udveksling af lærere og studerende.

3. Regionsudvalgets henstillinger

Henstilling 1

Artikel 2

>TABELPOSITION>

Begrundelse

Der er behov for mere innovation i forbindelse med anvendelse af e-learning. E-learning kan kun fungere, hvis man er tilstrækkelig opmærksom på elevens behov og karakteren af det, der skal læres ud. Det er vigtigt at fokusere på kvaliteten af e-learning-produkter og -tjenester og på den pædagogiske kontekst, de anvendes i.

Henstilling 2

Artikel 3

O.a.:

Denne henstilling berører ikke den danske oversættelse. Til originalens "virtuelle universiteter" ønskes tilføjet "og andre højere læreanstalter", jf. begrundelsen. På dansk står der allerede "virtuelle modeller for europæiske højere læreanstalter".

>TABELPOSITION>

Begrundelse

Ordet "universitet" dækker ikke alle højere læreanstalter. I mange europæiske lande foregår højere uddannelse på såvel universiteter som polytekniske læreanstalter.

Henstilling 3

Artikel 3

>TABELPOSITION>

Begrundelse

Der er behov for mere innovation i forbindelse med anvendelse af e-learning. E-learning fungerer kun, hvis man er tilstrækkelig opmærksom på elevens behov og karakteren af det, der skal læres ud. Det er vigtigt at fokusere på kvaliteten af e-learning-produkter og -tjenester og den pædagogiske kontekst, de anvendes i.

Henstilling 4

Artikel 10

>TABELPOSITION>

Begrundelse

Med den ændrede aldersstruktur i Europa, udfordringerne med hensyn til livslang læring samt ændringerne inden for arbejds- og erhvervsliv er bekæmpelse af it-kløften et meget vigtigt mål.

Bruxelles, den 10. april 2003.

Albert Bore

Formand for

Regionsudvalget